וילי בנקס

ויליאם "וילי" אוגוסטוס בנקס ה-III (באנגלית: William "Willie" Augustus Banks III; נולד ב-11 במרץ 1956) הוא אתלט אמריקאי בעבר. היה שיאן עולם במשך כ-10 שנים וסגן אלוף עולם (הלסינקי 1983) בקפיצה משולשת. היה לשיאן העולם האמריקאי הראשון בקפיצה משולשת מאז דניאל אהירן (1911).

הוא בעל התוצאה השביעית בטיבה בכל הזמנים בקפיצה משולשת 17.97 מטר.

ביוגרפיה
בנקס נולד בבסיס חיל האוויר של ארצות הברית טרוויס, קליפורניה וגדל במחוז סן דייגו. הוא בוגר אוניברסיטת קליפורניה בלוס אנג'לס (UCLA).

באוניברסיאדה שנערכה בסופיה, בולגריה בשנת 1977 זכה בנקס במדליית ארד בקפיצה משולשת בתוצאה של 16.94 מטר.

במשחקים הפאן-אמריקאיים שנערכו בסן חואן, פוארטו ריקו בשנת 1979 זכה בנקס במדליית כסף בקפיצה משולשת בתוצאה של 16.88 מטר.

בתחרות גביע העולם של IAAF שנערכה ברומא, איטליה בשנת 1981 זכה בנקס במדליית ארד בקפיצה משולשת בתוצאה של 17.04 מטר.

סגן אלוף עולם
באליפות העולם הראשונה באתלטיקה שנערכה בהלסינקי, פינלנד בשנת 1983 זכה בנקס במדליית כסף בתוצאה של 17.18 מטר, אחרי ז'דיסלב הופמן מפולין (17.42 מטר) ולפני אג'ג'אי אגבבקו מניגריה (17.18 מטר).

באולימפיאדת לוס אנג'לס (1984) סיים בנקס במקום שישי בקפיצה משולשת בתוצאה של 16.75 מטר.

שיאן עולם
באליפות ארצות הברית באתלטיקה שנערכה באינדיאנפוליס, אינדיאנה ב-16 ביוני 1985 קבע בנקס שיא עולם חדש של 17.97 מטר, שיפור לשיא העולם של ז'ואאו קארלוס דה אוליווירה מברזיל (17.89 מטר). שיא זה החזיק מעמד כ-10 שנים ונישבר על ידי ג'ונתן אדוארדס מבריטניה (17.98 מטר). בתחרות גביע העולם של IAAF שנערכה בקנברה, אוסטרליה באוקטובר אותה שנה הוא זכה במדליית זהב בתוצאה של 17.58 מטר.

במשחקים הפאן-אמריקאיים שנערכו באינדיאנפוליס בשנת 1987 זכה בנקס במדליית כסף בקפיצה משולשת בתוצאה של 16.87 מטר. שבוע לאחר מכן, באליפות העולם באתלטיקה שנערכה ברומא הוא סיים רק במקום 19 בתוצאה חלשה עבורו, 16.37 מטר ולא הצליח להגן על תוארו.

במבחנים האמריקאים לאולימפיאדת סיאול (1988) שנערכו באינדיאנפוליס קבע בנקס בקפיצה משולשת תוצאה של 18.20 מטר, טובה בהרבה משיא העולם שלו, אך היא לא הוכרה כשיא מאחר שנשבה אותה עת רוח גבית מעל המותר של 5.2 מטר לשנייה. במשחקים עצמם הוא סיים במקום שישי בתוצאה של 17.03 מטר.

כיום, עוסק בנקס בעריכת דין.

תארים והישגים 
 בשנת 1999 זכה בנקס להיכלל בהיכל התהילה של האתלטיקה בארצות הברית.

שיאים אישיים 
אצטדיון:
 קפיצה לגובה: 2.08 מטר (1977)
 קפיצה לרוחק: 8.11 מטר (1981)
 קפיצה משולשת: 17.97 מטר (1985) שיא עולם
אולם:
 קפיצה משולשת: 17.41 מטר (1982)

קישורים חיצוניים 

אתלטים אולימפיים אמריקאים
קופצי משולשת אמריקאים
קופצים לרוחק אמריקאים
שיאני עולם אמריקאים: אתלטיקה
אמריקאים שנולדו ב-1956